John Travolta

John Joseph Travolta (født 18. februar 1954 i Englewood, New Jersey) er en amerikansk skuespiller, danser og sanger. Travolta blev kendt i 1970'erne efter at have optrådt i tv-serien Welcome Back, Kotter, og han fik sit helt store gennembrud i de to succeser Saturday Night Fever og Grease. Saturday Night Fever var bl.a. en af årets største kommercielle film og regnes i dag for at være den mest essentielle film, som skildrede den udbredte disco-kultur i slutningen af 1970'erne. Efter roste optrædener i filmene Urban Cowboy og den meget anerkendte thriller Blow Out røg han ud på en karrieremæssig deroute – især grundet en kritisabel prioritering af roller. Travolta afslog i 1980'erne hovedroller i American Gigolo og An Officer and a Gentleman – begge roller gik i stedet til Richard Gere og Travolta medvirkede i stedet i floppende Staying Alive og Two of a Kind. I 1985 forsøgte, og fejlede, han med Perfect.

I 1988 fik den romantiske komedie Look Who's Talking premiere. Den var produceret for 7,5 millioner dollars, og endte med en indtjening på over 290 millioner dollars. Travoltas genvindende succes kom i 1994 i rollen som den heroinafhængige lejemorder Vincent Vega i Quentin Tarantinos anmelderroste Pulp Fiction. Året efter blev han rost for sin rolle i komedien Get Shorty. Succesen blev opfulgt i filmene Michael, Phenomenon og Broken Arrow – alle tre i 1996. I 1997 spillede han overfor Nicolas Cage i thrilleren Face/Off. Han fortsatte op gennem slutningen af 1990'erne med anerkendte roller i The Thin Red Line, Primary Colors og The General's Daughter. I år 2000 medvirkede han i den dystopiske science fiction Battlefield Earth – en film som var baseret på Scientologys grundlægger L. Ron Hubbards bog af samme navn. Battlefield Earth var dog mindre succesfuld og gav Travolta tre Razzie Awards, bl.a. prisen for den værste skuespiller. I 2001 spillede han hovedrolleren i thrilleren Domestic Disturbance og i actionfilmen Swordfish sammen med Hugh Jackman.

I 2004 spillede han sammen med Joaquin Phoenix i brandmandsfilmen Ladder 49 og alkoholikeren Bobby Long i den anmelderroste A Love Song for Bobby Long, hvor han spillede sammen med Scarlett Johansson. Året efter kom efterfølgeren til Get Shorty Be Cool. Hans seneste film er Wild Hogs, Hairspray, The Taking of Pelham 123, Old Dogs, From Paris with Love, Savages og Killing Season.

Privat 
Travolta har siden 1970'erne været troende scientolog. Han var gift med skuespilleren Kelly Preston fra 1989 og til dennes død i 2020.

Den 2. januar 2009 mistede John Travolta sin 16-årige søn Jett, da sønnen døde som følge af et slagtilfælde.

Filmografi (i udvalg) 
 1975 – The Tenth Level
 1975 – The Devil's Rain
 1976 – The Boy In The Plastic Bubble
 1976 – Carrie
 1977 – Saturday Night Fever
 1978 – Grease
1978 - Moment by Moment
 1980 – Urban Cowboy
 1983 – Staying Alive
 1989 – Det er mig der snakker
 1990 – Det er os der snakker
 1994 – Pulp Fiction
 1995 – Get Shorty
 1996 – Michael
 1996 – Phenomenon (Livets små mirakler)
 1996 – Broken Arrow
 1997 – Face/Off
 1998 – Spillets regler
 1999 – Generalens datter
 2001 – Domestic Disturbance
 2001 – Swordfish
 2002 – Austin Powers in Goldmember
 2003 – Basic
 2004 – Punisher
 2004 – A love song for Bobby Long
 2004 – Ladder 49
 2005 – Be Cool
 2007 – Wild Hogs
 2007 – Hairspray
 2008 – Bolt
 2009 – The Taking of Pelham 1 2 3
 2009 – Old Dogs
 2010 – From Paris With Love"
 2012 - Savages	Dennis"
 2013 - Killing Season"

 Trivia 
John Travolta nævnes af Tommy Seebach i sangen Disco Tango'' fra 1979.

Referencer

Eksterne henvisninger 

 

Skuespillere fra New Jersey
Filmskuespillere fra USA
Hollywood Walk of Fame
Scientologer
Modtagere af Golden Raspberry Awards
Oscar-nominerede skuespillere